Point TV 68 - Tamron 10-24mm lainurkobjektiiv
Channel: Photopoint
Date: 2011-09-30

Kui fotopisik end juba sügavamale peegelkaameraomaniku sisse närinud on, tekib reeglina soov proovida 18-55mm komplektobjektiivi kõrval ka midagi muud. Tavaliselt ihaldatakse suurt ja pikka teleobjektiivi sest see näeb vinge välja ja sellega saab kaugemaid asju "lähemale suumida". Teleobjektiivi kitsas vaatenurk sobib aga ainult detailide tervikust eraldamiseks -- paljudes pildistamisolukordades ei ole sellega midagi peale hakata. Seetõttu soovitab Ardo proovida hoopis lainurkobjektiivi -- täpsemalt Tamroni 10-24 mm lainurksuumi. Teatavasti saab sellega pildistada laiu maastikuvaateid, kuid mitte ainult. Läbi lainurkobjektiivi paistab perspektiiv hoopis teistsugune kui palja silmaga. See aga loob võimaluse pildistada väga huvitavaid fotosid. Võib täitsa juhtuda, et Tamroni 10-24 mm osutub nii heaks ja universaalseks, et te komplektobjektiivi enam ei vajagi.